### Beslutning

Godkendt.

### Sagsfremstilling

## Resume og sagens baggrund

Sagen har første gang været behandlet i Teknik- og Miljøudvalget den 7. april 2022, hvor udvalget godkendte den foreløbige beslutning om, at der ved [adresse] 9 fastlægges en privat fællesvej nord og vest om avlsbygningerne, og at der efterfølgende nedlægges en del af den kommunale vej, der går syd og øst om avlsbygningerne. Se Bilag 1 og 2.

Sagen har efterfølgende været behandlet i Teknik- og Miljøudvalget den 11. august, 8. september og 3. oktober 2022. Ligesom sagen har været behandlet i Økonomiudvalget den 17. august og 14. september 2022.

Den tidligere sagsfremstilling fra disse behandlinger er vedhæftet som Bilag 10 til denne sagsfremstilling. Bilag 1-9 er de oprindelige bilag, mens Bilag 11-14 er nye bilag.

Efter høring skal der nu træffe endelig beslutning i sagen.

## Indstillinger

Direktøren indstiller,

1. at der kan fastlægges en privat fællesvej nord og vest om avlsbygningerne på [adresse] 9, som vist på den opdaterede principskitse i Bilag 11, og med nedenstående vilkår fastsat af administrationen,
2. at der efterfølgende kan nedlægges det stykke kommunevej af [adresse], der går syd og øst om avlsbygningerne med nedenfor nævnte vilkår, og
3. at det nedlagte vejareal overdrages til ejeren af [adresse] 9 i den stand, som vejen har på overdragelsestidspunktet.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Denne sagsfremstilling vedrører det fremtidige vejforløb og den fremtidige status af vejen, der går fra det sted, hvor [adresse] i syd-nordgående retning overgår fra offentlig vej til privat fællesvej og går videre til [adresse] gl. kirke. Se Bilag 11.

Oprettelse af privat fællesvej

I behandlingen af ansøgers ønske om nedlæggelse af en del af den offentlige vej [adresse] og oprettelse af en privat fællesvej lægges der vægt på, at der fortsat skal være mulighed for al offentlig færdsel til [adresse] gl. kirke.

Administrationen indstiller derfor, at der til den private fællesvej stilles følgende vilkår:

**at** der fastlægges en ny adgangsvej til de berørte ejendomme, i overensstemmelse med administrationens krav til opbygning med videre,

**at** den endelige placering af den private fællesvej vest og nord om avlsbygningerne udlægges i henhold til aftale mellem ansøger og Viskinge-Avnsø Sogns Menighedsråd (de berørte parter) således, at vejen ved kirken fortsætter i sydgående retning forbi lågen ind til kirkegården. Det vil give mulighed for, at kørende materiel kan komme ind til kirkegården og kirken. Der henvises til Bilag 11,

**at** den private fællesvej anlægges i materiale, så det er tydeligt, at der er tale om vej, og som adskiller sig fra gårdspladsen i øvrigt,

**at** det ved skiltning angives, at vejen er offentlig adgangsvej til [adresse] gl. kirke,

**at** der tinglyses en servitut om vejret for de berørte parter, og tilladelse til al offentlig færdsel ad den private fællesvej, herunder sikring af muligheden for parkering ved kirken, og hvor Kalundborg Kommune sammen med [adresse] gl. kirke bliver påtaleberettigede, samt

**at** den kommunale vej syd og øst om avlsbygningerne efterfølgende kan nedlægges.

Udvalget har tidligere drøftet muligheden for politisk at godkende den private fællessvejs udformning inden endelig afgørelse i sagen. Administrationen anbefaler imidlertid ovenstående model med hjemmel i vejlovgivningen.

Nedlæggelse af del af kommunal vej

Ved seneste behandling på Teknik- og Miljøudvalget har udvalget anmodet administrationen om at redegøre for den nuværende offentlige vejs forløb.

Det er fortsat administrationens samlede vurdering ud fra de fremkomne oplysninger i sagen, at den offentlige vej har gået syd og øst om avlsbygningerne ved [adresse] 9, som angivet i Bilag 2. I den vurdering indgår også de oplysninger, som ansøger løbende har sendt til Administrationen og udvalgets medlemmer.

Ifølge vejregister fra gl. [adresse], er [adresse] en kommunevej fra bivej 6 i [adresse] (krydset [adresse]/Gl. [adresse]) mod nord og øst, til [adresse] gl. kirke ved [adresse], med en samlet længde på 885 meter.

Administrationen har særligt lagt vægt på:

**at** det af historiske matrikelkort og nuværende matrikelkort fra Geodatastyrelsen, *se Bilag 12, billed nr. 1, 2 og 3*, fremgår, at der er udlagt vejareal på matriklen ved [adresse], matr.nr. 1a [adresse]., [adresse], syd og øst om avlsbygningerne,

**at** det af det historiske kort, *se Bilag 12 billede nr. 1*, fremgår, at der oprindeligt har været flere bygninger på [adresse], der har ligget således, at vejadgangen til kirken må formodes kun at kunne have haft forløb syd og øst om avlsbygningerne,

**at** vejlængden syd og øst om avlsbygningerne cirka er de angivne 885 meter,

**at** indgangen til [adresse] gl. Kirke er fra låge i kirkemuren mod vest, og at vejforløbet syd og øst om avlsbygningerne er eneste matrikulære adgang til [adresse] gl. kirke, *se Bilag 12 billede nr. 2, 3 og 4*,

**at** vejforløbet syd og øst om avlsbygningerne er/har været asfalteret, *se Bilag 12 billede nr. 4 og 5*, og

**at** det af kommunens gadefotos fremgår, at der tidligere har været opsat skilte med ”Gennemkørsel forbudt” gennem gårdspladsen ved [adresse], *se Bilag 12 billede nr. 5 og 6*.

Brev fra Kalundborg Kommune af den 27. september 2007

Der er senest af ansøger sat spørgsmålstegn ved, hvorvidt brevet af den 27. september 2007 fra Kalundborg Kommune til Dønnerup Agri A/S Børge Bundgaard, *se Bilag 13*, er en begunstigende forvaltningsakt, som ansøger kan støtte ret på. Hvorvidt der er tale om en forvaltningsakt eller ej, vil altid være en konkret vurdering. Brevet har karakter af at være svar på et rejst spørgsmål. Det rejste spørgsmål besvares med, at der er tale om en offentlig vej. Svar på forespørgsler vedrørende eksisterende forhold, forpligtelser med videre vil generelt set ikke i sig selv være at betragte som begunstigende forvaltningsakter.

Der kan således have gået en vej samme sted, som dér, hvor den nye private fællesvej ønskes fastlagt. Det er Administrationens samlede vurdering, at dette ikke har været en offentlig vej jf. ovenstående.

Overdragelse af vejareal efter nedlæggelse

Når den kommunale vej syd og øst om avlsbygningerne er endeligt nedlagt, vil arealet, hvor vejen har været anlagt, overgå til ansøger, som ejer matriklen, hvor vejen har været anlagt.

Kommunens rolle i lukning af vejen [adresse]

Kalundborg kommune er vejmyndighed i relation til lov om private fællesveje. [adresse] er en privat fællesvej beliggende i landzone. Lov om private fællesveje har ingen bestemmelser om forandringer og færdselsregulering for private fællesveje på landet, og det er alene politiet, som træffer afgørelse.

Kalundborg kommune skal som myndighed for bestemmelserne i Naturbeskyttelsesloven sikre offentlighedens adgang til naturen. I dette tilfælde sikre offentlighedens adgang til færdsel ad veje og stier i det åbne land, for så vidt angår færdsel til fods eller på cykel, jf. § 26.

Lukningen af [adresse] er med Politiets accept udført med forskudte bomme, så gående og cyklende kan færdes, jf. foto, *se* B*ilag 14*.

Den videre proces

Når den private fællesvej gående nord og vest om avlsbygningerne er oprettet i overensstemmelse med ovennævnte betingelser og i øvrigt er godkendt af administrationen, vil den nuværende kommunale vej blive nedlagt endeligt. Arealet vil efterfølgende blive overdraget til ansøger.

## Økonomiske konsekvenser

Ingen økonomiske konsekvenser.

### Sagens forløb

03-11-2022 Teknik- og Miljøudvalget
Anbefales med bemærkning om, at den endelige udmatrikulering af vejen forelægges TMU inden endelig godkendelse.
16-11-2022 Økonomiudvalget
Anbefales med Teknik- og Miljøudvalgets bemærkning.